Steenhuisen wen eerste ronde teen KZN DA-leierskapDie DA-hoofsweep, John Steenhuisen. Foto: Twitter Die DA-hoofsweep, John Steenhuisen, het die eerste ronde van sy politieke oorlewingsgeveg teen die KwaZulu-Natalse DA oorleef toe die party se federale dagbestuur in sy guns bevind het. Steenhuisen bevind hom tans op drie fronte in stryd met die KwaZulu-Natalse DA-leierskap – op die gebied van lidmaatskapgeld, sy akademiese kwalifikasies en sy herkiesing tot die parlement aanstaande jaar. Betreffende die lidmaatskapgeld beweer die provinsie al lankal hy is agterstallig met sy geld, en Steenhuisen ontken dit. Dis baie duur om ’n politieke party te bedryf, so byna alle politieke partye verwag van hul openbare verteenwoordigers om ’n deel van hul salaris aan die party te skenk sodat bedryfskoste gedek kan word. Die EFF eis na wat verstaan word die grootste persentasie van sy lede se inkomste vir die party op. In die geval van die DA is die persentasie nie so hoog nie, maar dit is steeds omvattend, en die KwaZulu-Natalse DA-leierskap beweer nou al lankal Steenhuisen betaal nie sy volle deel nie. Die kwessie duik elke nou en dan in die Engelstalige koerante op. Vrydag het Steenhuisen en die KwaZulu-Natalse DA-leier, Zwakele Mncwango, albei hul saak voor die DA se federale bestuur gestel, wat in Steenhuisen se guns bevind het sodat hy hierdie veldslag in die oorlog gewen het. Minstens twee veldslae wag egter nou net agter die einders van die kim. Eerstens – en hierdie meningsverskil begin reeds in die media uitslaan – probeer die KwaZulu-Natalse partyleierskap die DA-reëls verander sodat dit ’n vereiste is dat ’n hoofsweep van die party ’n universiteitsgraad moet hê. Dit sal die einde van Steenhuisen as DA-hoofsweep wees, want hy het net matriek. Dit is nog nie duidelik wat die afloop van daardie spesifieke stryery gaan wees nie, maar in mediaberigte tree Mncwango nogmaals as spreekbuis teen Steenhuisen op. Laastens is die DA tans besig om sy kandidaatlyste vir volgende jaar saam te stel. Steenhuisen se kanse om deur die DA se KwaZulu-Natalse strukture herkies te word, lyk volgens sommige bronne nie te waffers nie, hoewel ander inligting daarvan verskil. Steenhuisen was vroeër vanjaar aan die voorpunt van ’n poging om die DA, wat in wese ’n federale party is waarvan die besluitnemingsmag grootliks in die provinsies setel, se reëls so te verander dat die provinsiale leiers – dus insluitend Mncwango – nie meer spesifieke insae by die samestelling van die nominasielys sou hê nie. Daardie voorstel is egter nie deurgevoer nie. Die redes vir Steenhuisen se probleme is dat hy ’n rooivleis-politikus is wat die politiek as kontaksport bedryf en hom nie maklik in enige kontak onbetuig laat nie. Die groep waarvan Mncwango die leier is – en uit mense van alle rasgroepe bestaan – was jare lank in KwaZulu-Natal in die minderheid. Tydens die mees onlangse KwaZulu-Natalse DA-kongres in Richardsbaai het hulle egter die meerderheid geword en het hulle hul messe geslyp vir Steenhuisen en sommige andere wat hulle glo lank en doelbewus uit die binnekring gehou het.